Z A P I S N I K
38. sjednice Vijeća Gradske četvrti Novi Zagreb - istok 
održane 28. veljače 2020. u sjedištu Gradske četvrti Novi Zagreb - istok, Zagreb, Ulica svetog Mateja br. 93, s početkom u 17.00 sati

Nazočni članovi Gradske četvrti Novi Zagreb - istok: Milenko Arapović, Nada Bašić, Maja Baturić, Ratko Bedeković, Renata Bedeković, Igor Bočkaj, Teodor Celakoski, Anton Glasnović, Frane Knezović, Nevenka Lasić, Dario Laštre, Vedran Markoš, Mirela Mikić Muha, Željka Novak, Ljerkica Perešin, Zoran Rotim, Zvonimir Rukavina, Imran Srebreniković.

Nazočni iz Gradskog ureda za mjesnu samoupravu: Suzana Ječ – voditeljica Područnog odsjeka Novi Zagreb – istok, Mateo Peša – viši stručni suradnik i Anita Martinić – stručna referentica.

Drugi nazočni: članovi vijeća mjesnog odbora Dugave i Hrelić.

Sjednicu Vijeća Gradske četvrti Novi Zagreb – istok otvara predsjednik Vijeća Milenko Arapović, pozdravlja nazočne članove Vijeća, ostale nazočne, zahvaljuje na odazivu, konstatira da je prisutno 19 članova Vijeća, te da Vijeće može pravovaljano odlučivati. Istaknuo je da su na ovoj sjednici prisutni drugi nazočni - koji mogu prisustvovati sjednicu no nemaju pravo na riječ. 

USVAJANJE ZAPISNIKA

Prije prihvaćanja dnevnog reda, predsjednik napominje da su članovi Vijeća primili zapisnik s 37. sjednice Vijeća te bi sukladno Poslovniku o radu Vijeća trebalo prihvatiti zapisnik. U periodu do sjednice zaprimljene su dvije primjedbe - ona člana Vijeća Darija Laštre koji je upozorio da se u tekstu umjesto Maretićeve ulice spominje Marjanovićev prilaz. 

Član Vijeća Vedran Markoš zatražio je da se u zapisnik unese njegovo izlaganje o horizontalnoj i vertikalnoj signalizaciji oko Osnovne škole Otok. 

Predsjednik Vijeća Milenko Arapović ističe kako se u smislu prve primjedbe radi o lapsusu calami te će ta greška biti ispravljena. Izlaganje Vedrana Markoša također će biti uvršteno u tekst zapisnika. 

Članica Vijeća Željka Novak zatražila je da se u zapisnik upišu njezine primjedbe vezano uz HEP i Jakuševac. 

Članica Vijeća Mirela Mihić Muha pitala je da li se i kako postupalo po pitanju prve točke dnevnog reda s prošle sjednice. 

Predsjednik Vijeća Milenko Arapović rekao je kako se o prvoj točki dnevnog reda raspravljalo na prošloj sjednici, što je uneseno u zapisnik no nije donesen zaključak.

Vijeće Gradske četvrti Novi Zagreb – istok većinom glasova usvaja zapisnik s 37. sjednice.

USVAJANJE DNEVNOG REDA

Predsjednik otvara raspravu o prijedlogu dnevnog reda. 

Predsjednik Vijeća Milenko Arapović te članovi Vijeća Nevenka Lasić i Vedran Markoš raspravljali su o načinu predlaganja dnevnog reda. 

Voditeljica Područnog odsjeka Novi Zagreb - Istok Suzana Ječ pojasnila je da bilo koji član Vijeća sukladno Poslovniku o radu Vijeća Gradske četvrti Novi Zagreb – istok čl. 49 - može dati svoj prijedlog točke dnevnog reda. 

Članica Vijeća Mirela Mikić Muha pitala je zašto se u dnevnom redu ne nalazi točka dnevnog reda vezano uz Plan komunalnih aktivnosti Gradske četvrti Novi Zagreb – istok i jesu li izračuni troškova napravljeni. 

Voditeljica Područnog odsjeka Novi Zagreb - Istok Suzana Ječ odgovorila je kako su izračuni troškova od strane Podružnica Zagrebačkog Holdinga - Zagrebačke ceste i Zrinjevac zaprimljeni i upućeni prema predsjednicima vijeća mjesnih odbora, koji se u roku deset dana trebaju očitovati o prijedlogu svojih prioriteta. Po dobivanju očitovanja sastat će se radna grupa Vijeća Gradske četvrti Novi Zagreb - istok. 

Članica Mirela Mikić Muha potom je upitala koliko je sredstva raspoređeno za Plan komunalnih aktivnosti Gradske četvrti Novi Zagreb - Istok u 2020. godini i dobila odgovor kako je sveukupno za Plan komunalnih aktivnosti predviđeno nešto više od 12.000.000,00 kuna, s time da iznos od 1.000.000,00 kuna mora ostati na poziciji neraspoređenih interventnih sredstva.

Član Vijeća Vedran Markoš predložio je da se dnevni red nadopuni točkom „Prijedlog zaključka o zabrani držanja domaćih životinja na području Jakuševca“. 

Predsjednik Vijeća Milenko Arapović zatražio je da članovi Vijeća glasaju prihvaćaju li prijedlog dopune dnevnog reda. Članovi Vijeća su glasali te su većinom od 14 glasova „za“ s 5 glasova “protiv“ odbili prijedlog za dopunom dnevnog reda.

Nakon rasprave, Vijeće Gradske četvrti Novi Zagreb - istok većinom glasova donosi sljedeći

Ad1.  Izvješće Mandatnog povjerenstva o mirovanju mandata članu Vijeća Gradske četvrti Novi Zagreb - istok i početku obnašanja dužnosti zamjenika člana Vijeća

Milenko Arapović obavještava da je član Vijeća Gradske četvrti Novi Zagreb – Istok Frane Barbarić stavio mandat u mirovanje te je sukladno odluci gradskog odbora Hrvatske demokratske zajednice njegov zamjenik Darko Borovac. 

Mandatno povjerenstvo je podnijelo izvješće koje ustanovljuje te činjenice.

I Z V J E Š Ć E
o mirovanju mandata članu Vijeća Gradske četvrti Novi Zagreb - istok
i početku obnašanja dužnosti zamjenika člana Vijeća

I.
1. Mandatno povjerenstvo utvrđuje da je član Vijeća Gradske četvrti Novi Zagreb - istok FRANE BARBARIĆ, iz Zagreba, Brune Bušića 8, izabran s kandidacijske liste Hrvatske demokratske zajednice, s danom 15. siječnja 2020. godine stavio mandat u mirovanje iz osobnih razloga.

1. [bookmark: _Hlk5181882]Sukladno članku 14. stavcima 1. i 2. Odluke o izborima članova vijeća gradskih četvrti i vijeća mjesnih odbora (Službeni glasnik Grada Zagreba 4/13, 5/17, 7/17 i 2/19),  kandidacijska lista Hrvatske demokratske zajednice dostavila je Odluku o zamjeni člana Vijeća Gradske četvrti Novi Zagreb - istok, te su za zamjenika člana Vijeća odredili DARKA BOROVCA.


II.
Mandatno povjerenstvo predlaže Vijeću da donese Zaključak o mirovanju mandata člana Vijeća Gradske četvrti Novi Zagreb - istok i početku obnašanja dužnosti zamjenika člana Vijeća

DARKA BOROVCA		                              Hrvatska demokratska zajednica HDZ





Ad2.  Prijedlog zaključka o izvješću Mandatnog povjerenstva o mirovanju mandata članu Vijeća Gradske četvrti Novi Zagreb - istok i početku obnašanja dužnosti zamjenika člana Vijeća

Vijeće Gradske četvrti Novi Zagreb – istok jednoglasno prihvaća izvješće Mandatnog povjerenstva i donosi 


Z A K LJ U Č A K
o izvješću Mandatnog povjerenstva o mirovanju mandata članu
Vijeća Gradske četvrti Novi Zagreb – istok i početku obnašanja dužnosti zamjenika člana Vijeća

1. Prima se na znanje izvješće Mandatnog povjerenstva o mirovanju mandata člana Vijeća Gradske četvrti Novi Zagreb – istok i početku obnašanja dužnosti zamjenika članu Vijeća.

2. Dana 15. siječnja 2020.. započinje mirovanje mandata iz osobnih razloga članu Vijeća Gradske četvrti Novi Zagreb – istok  FRANI BARBARIĆU.

Dana 07. veljače 2020. DARKO BOROVAC započinje s obnašanjem dužnosti zamjenika člana Vijeća. 

3. Ovaj će zaključak biti objavljen u Službenom glasniku Grada Zagreba.


Ad3.  Polaganje prisege

Predsjednik Vijeća Gradske četvrti Novi Zagreb - istok Milenko Arapović pozvao je Darka Borovca na davanje prisege, nakon čega mu je čestitao.

PRISEGA
ČLANA VIJEĆA GRADSKE ČETVRTI
NOVI ZAGREB - ISTOK
Ja, Darko Borovac, prisežem, svojom čašću, da ću dužnost člana Vijeća Gradske četvrti Novi Zagreb - istok obavljati savjesno i odgovorno i da ću se u svom radu pridržavati Ustava, zakona, Statuta i odluka Grada Zagreba, da ću štititi ustavni poredak Republike Hrvatske te se zauzimati za svekoliki probitak Gradske četvrti Novi Zagreb - istok, Grada Zagreba i Republike Hrvatske.


Ad4.  Izbor potpredsjednika Vijeća Gradske četvrti Novi Zagreb – istok

Predsjednik Vijeća Gradske četvrti Novi Zagreb - istok Milenko Arapović rekao je kako je potrebno izabrati potpredsjednika Vijeća Gradski četvrti Novi Zagreb – Istok kako bi Vijeće moglo kvalitetno funkcionirati. Izvještava kako prijedlog kandidata može predložiti najmanje trećina članova Vijeća u pisanom obliku, a svaki član može sudjelovati u podnošenju samo jednog prijedloga kandidata. Do sjednice zaprimljen je samo jedan prijedlog za potpredsjednika i to za Darija Laštru – predsjednik Milenko Arapović pita članove Vijeća žele li kandidirati još nekoga. Kako nije bilo drugog prijedloga, prelazi se na glasanje.
 Vijeće Gradske četvrti Novi Zagreb – istok većinom glasova (13 „za“, 4 „protiv“ i 2 „suzdržana“) donosi

Z A K LJ U Č A K
o izboru potpredsjednika Vijeća Gradske četvrti Novi Zagreb - istok

1. Za potpredsjednika Vijeća Gradske četvrti Novi Zagreb – istok  izabran je DARIO LAŠTRE.
	2. Ovaj zaključak bit će objavljen u Službenom glasniku Grada Zagreba.

Predsjednik Vijeća Milenko Arapović čestitao je Dariju Laštri na novoj dužnosti. Potom se Darijo Laštre zahvalio članovima Vijeća Gradske četvrti Novi Zagreb-Istok na iskazanom povjernju.

Ad5.  Izvješće o radu Vijeća Gradske četvrti Novi Zagreb - istok za 2019.
Predsjednik Vijeća Gradske četvrti Novi Zagreb - istok Milenko Arapović rekao je kako je prijedlog Izvješća o radu Vijeća Gradske četvrti Novi Zagreb - istok dostavljem članovima Vijeća te je pitao ima li tko kakvu primjedbu ili komentar vezano uz prijedlog.

Članica Vijeća Mirela Mikić Muha kazala je kako je 2019. godine osnovana Radna grupa za praćenje stanja i iznalaženje rješenja za problem onečišćenja zraka na Jakuševcu. Smatra da bi se informacija o toj radnoj skupini trebala nalaziti u izvješću.

Predsjednik Vijeća Gradske četvrti Novi Zagreb - istok Milenko Arapović odgovorio je da će se informacija o Radnoj grupi za praćenje stanja i iznalaženje rješenja za problem onečišćenja zraka na Jakuševcu može unijeti u izvješće.

Vijeće Gradske četvrti Novi Zagreb – istok većinom glasova ( 18 „za“ i  1 „suzdržan“) donosi

IZVJEŠĆE 
O RADU VIJEĆA GRADSKE ČETVRTI 
NOVI ZAGREB – ISTOK 
za 2019. godinu


1. UVODNE NAPOMENE

           Vijeće Gradske četvrti Novi Zagreb – istok je svoj rad i djelovanje usmjerilo na razvoj mjesne samouprave, a na temelju Statuta Grada Zagreba i Pravila Gradske četvrti Novi Zagreb – istok.
	Osnovna djelovanja bila je usmjerena na poboljšanje infrastrukturnih problema, donošenje akata Vijeća i sudjelovanje u donošenju odluka Skupštine Grada, gradonačelnika i gradskih upravnih tijela.
		Obzirom na to da Gradska četvrt Novi Zagreb – istok sačinjava sedam urbanih i četiri ruralne mjesne samouprave vodilo se računa o zadovoljavanju potreba građana obzirom na prioritete.

1. O RADU VIJEĆA

Koristeći podatke iz tabelarnog dijela izvješća i zapisnika sa sjednica Vijeća Gradske četvrti Novi Zagreb - istok iskazujemo zbirne brojčane pokazatelje o osnovnim oblicima rada Vijeća Gradske četvrti Novi Zagreb – istok

2. a.    SJEDNICE VIJEĆA
	U 2019. godini ukupno je održano trinaest (13) sjednica Vijeća Gradske četvrti Novi Zagreb – istok. Sve sjednice sazvane su redovnim putem.
	Ukupni broj točaka dnevnog reda na svim sjednicama Vijeća Gradske četvrti Novi Zagreb - istok u 2019. godini je 126, odnosno prosječno 9 točaka dnevnog reda po sjednici Vijeća Gradske četvrti.
	Na samim sjednicama bilo je predloženo ukupno 47 dopunskih točaka, uglavnom iz razloga kasnog prispjeća materijala za koje je bilo potrebno dati mišljenje sukladno članku 86. Statuta Grada Zagreba.
	Ukupno vrijeme trajanja sjednica bilo je 22.40 tijekom čitave godine, odnosno prosječno 2.05 po sjednici.
		Rezultat rada Vijeća na sjednicama je donošenje odgovarajućeg akta po svakoj pojedinoj točci dnevnog reda.
		Ukupni broj akata donešen na sjednicama Vijeća Gradske četvrti Novi Zagreb – istok u 2019. godini je sto trideset i šest (136).

	Prema nadležnosti, 79 akata bilo je temeljem članka 15. Pravila Gradske četvrti Novi Zagreb – istok, tj. iz samostalne nadležnosti (zaključci vezani uz status članova Vijeća, Financijski plan i njegove izmjene, Plan komunalnih aktivnosti sa rebalansima i slično). Poseban status među aktima imaju oni vezani uz onečišćenje zraka, koje se tijekom godine pokazalo kao veliki problem. Ovoj temi bila je posvećena i zasebna (tematska) sjednica, a u niz navrata razmatrana je ponovno tijekom godine.

	Manji dio akata, njih 45, donesen je sukladno članku 24. Pravila, odnosno radilo se o davanju mišljenja na akte koje donosi Gradska skupština.	
	Kvaliteta odlučivanja na sjednici Vijeća ovisi i o broju sudionika u raspravi po pojedinoj točci dnevnog reda, te o dosegnutoj većini glasova potrebnih za zaključenje pojedine točke dnevnog reda.

	Broj prijavljenih za raspravu varirao je od značaja teme, tako da je u pravilu najveći bio prilikom rasprava koje se tiču specifičnih problema života na ovom području. Međutim, i pojedine Skupštinske točke dnevnog reda izazivale su interes članova, pa je prosječni broj prijavljenih za raspravu po pojedinoj točci dnevnog reda bio 7, dakle više od trećine ukupnog broja članova.

	Od navedenih 126 točaka, 42 su donesene jednoglasno.

	Sjednice su javne, te su im u 4 navrata prisustvovali bilo građani, bilo članovi mjesnih odbora. Na sjednice su pozivani i predstavnici gradskih upravnih tijela, zavoda i službi te trgovačkih društava kada je njihovo prisustvovanje bilo neophodno, a najveći roj prisutnih bio je na spomenutoj tematskoj sjednici.

Uz navedeno,Vijeće je pokrenulo izrade UPU Veliko Polje i UPU groblje Jakuševec, te sudjelovalo u davanju mišljenja na izmjene Generalnog urbanističkog plana Grada Zagreba.

2. b.  Radna tijela Vijeća

		Vijeće Gradske četvrti Novi Zagreb - istok osnovalo je radna tijela s ciljem poboljšanja kvalitete i racionalnosti odlučivanja na sjednicama Vijeća.

	Radna tijela Vijeća Gradske četvrti Novi Zagreb - istok su:
1. Mandatno povjerenstvo – predsjednik i 2 člana Vijeća
1. Radna grupa za izradu plana komunalnih aktivnosti – 7 članova Vijeća
1. Radna grupa za zdravstvo, socijalnu skrb i branitelje – 7 članova Vijeća
1. Radna grupa za promet i prometnu infrastrukturu – 7 članova Vijeća
1. Radna grupa za obrazovanje, sport i rekreaciju te mlade - 7 članova Vijeća
1. Radna grupa za praćenje stanja i iznalaženje rješenja za problem onečišćenja zraka na Jakuševcu - predsjednik i 2 člana Vijeća

	U 2019. godini Odbor za socijalnu skrb, zdravstvo i branitelje održao je 6 sjednica., Radna grupa za mlade 1, a Radna grupa za izradu Plana komunalnih aktivnosti također 6 sjednica.

2. c. Predsjednik Vijeća

		Dužnosti predsjednika Vijeća definirane su odredbama Pravila Gradske četvrti Novi Zagreb - istok (članak 21. i 23.) i te odredbe predstavljaju osnov za prikaz kvantitativnih pokazatelja o aktivnostima predsjednika Vijeća.

		Predsjednik Vijeća saziva sjednicu Vijeća. Vijeće Gradske četvrti odnosno predsjednik Vijeća daje mišljenja nadležnim upravnim tijelima u roku, o pitanjima o kojima su ta tijela dužna zatražiti mišljenje, odnosno koja su važna za Gradsku četvrt. Predsjednik Vijeća izvješćuje Vijeće o pitanjima o kojima ga informiraju  gradonačelnik i gradska upravna tijela.

2. d. Potpredsjednik Vijeća

	Potpredsjednik Vijeća obnaša svoje dužnosti sukladno odredbama Pravila Gradske četvrti Novi Zagreb - istok (članak 22).


2. e. Članovi Vijeća

	Prava i dužnosti članova Vijeća određena su odredbama članka 13. Pravila Gradske četvrti Novi Zagreb - istok.


2. 2. SADRŽAJ RADA VIJEĆA

		Vijeće Gradske četvrti Novi Zagreb – istok donijelo je Program rada, Financijski plan, Plan komunalnih aktivnosti i Program održavanja komunalne infrastrukture.

3.        ZAKLJUČNE OCJENE

	Vijeće Gradske četvrti Novi Zagreb – istok nastojalo je svojim radom doprinijeti razvoju mjesne samouprave, poboljšanju uvjeta življenja na području Gradske četvrti, kao i  sudjelovanju u donošenju akata Grada Zagreba i Gradske skupštine Grada Zagreba.


Ad6.  Program rada Vijeća gradske četvrti Novi Zagreb - istok za 2020.

Izvjestitelj je Milenko Arapović.

Vijeće Gradske četvrti Novi Zagreb – istok većinom glasova donosi


P R O G R A M   R A D A
VIJEĆA GRADSKE ČETVRTI
NOVI ZAGREB - ISTOK
za 2020.  godinu


I. UVOD
         	Program rada je u skladu sa sredstvima koja su prema Proračunu Grada Zagreba za 2020. godinu dodijeljena Gradskoj četvrti  u ukupnom iznosu od 52.018.300,00 kuna. Sredstva iz Proračuna manja su u odnosu na prethodnu godinu za 154.700,00 kuna. Financijskim planom Gradske četvrti Novi Zagreb – istok za 2020. godinu stavka Održavanje komunalne infrastrukture iznosi 24.722.800,00 kuna, što je isto kao i 2019.  Sredstva za plan komunalnih aktivnosti iznose 14.176.500,00 kuna (bez sredstva kapitalnih donacija neprofitnim organizacijama i sredstava namijenjenih nabavi uredske opreme i namještaja). Sredstva za plan komunalnih aktivnosti rasporedit će se tako da u jednakom omjeru mjesni odbori predlažu utrošak 70% sredstva, a Vijeće gradske četvrti predlaže utrošak 30% sredstva.
         	Zadatak Vijeća je da i dalje usko surađuje s Vijećima mjesnih odbora koji predlažu akcije prioritetne i nužne za pojedino područje Gradske četvrti. Time se maksimalno pospješuje učinkovitost svih oblika suradnje sa građanima kao i njihovo sudjelovanje u upravljanju radom Gradske četvrti. Rad Vijeća Gradske četvrti u suradnji s Vijećima mjesnih odbora je efikasniji i kvalitetniji jer olakšava izbor prioritetnih akcija po mjesnim odborima.
	
II. POLAZNE OSNOVE
	            Djelovanje Vijeća Gradske četvrti Novi Zagreb – istok (u nastavku: Vijeće) polazi od sagledavanja stanja, potreba i problema Gradske četvrti:

1. stanje komunalne infrastrukture, potrebe izgradnje, planova razvoja i uređenja naselja, kvalitete komunalnog standarda i kvalitete stanovanja;

1. uključivanje Vijeća u rasprave o prostornom planiranju i Generalnom urbanističkom planu;

1. potrebe sanacije dotrajalih kolnika, nogostupa i parkirališta;

1. uređenjivanje postojećih parkova i zelenih površina;

1. iniciranje izgradnje prostora za društvene potrebe;

1. uređivanje dječjih igrališta s novom opremom;

1. zadovoljavanje potreba stanovnika na području predškolskog odgoja i obrazovanja, javnog zdravstva, socijalne skrbi, kulture, tehničke kulture i športa;

1. predlaganje i praćenje mjera i akcija za zaštitu i unapređivanje okoliša;

1. nastavak mjera i aktivnosti projekta «Policajac u zajednici»;

1. sveobuhvatna i temeljita analiza ukupnog stanja i strukture stanovništva na području gradske četvrti, kao osnovom za osmišljavanje djelovanja Vijeća u pitanjima iz njihove nadležnosti;

1. osmišljavanje koncepta razvoja četvrti temeljen na obilježjima, strukturi i potrebama stanovništva Gradske četvrti Novi Zagreb – istok, podupirati razvoj malog i srednjeg poduzetništva, obrta i zanatstva, razvoj ustanova i športskih objekata.

                Vijeće će također djelovanje u tekućoj godini usmjeriti na daljnjem stvaranju neophodnih, organizacijskih, informacijskih, materijalnih i drugih uvjeta za kvalitetno funkcioniranje Gradske četvrti.

III. GLAVNI CILJEVI
                Sukladno svojim ovlastima, definiranim Zakonom o gradu Zagrebu, Statutu grada Zagreba i Pravilima Vijeća Gradske četvrti Novi Zagreb – istok, Vijeće u 2020. godini, želi ostvariti sljedeće ciljeve:

1. suradnja s mjesnim odborima na području gradske četvrti;

1. opremanje i obnova svih prostora mjesnih samouprava;

1. osigurati sustavno prikupljanje i obradu, te primjerenu dostupnost javnosti svih bitnih podataka o području Gradske četvrti, kao nužne pretpostavke za ostvarivanje osmišljenog utjecaja građana i njihovih predstavničkih tijela na razvoj četvrti (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);

1. kontinuirano pratiti ostvarivanje planova izgradnje i obnove komunalnih objekata, te drugih godišnjih planova gradskih upravnih tijela i trgovačkih društava na području Gradske četvrti, predlagati trgovačkim društvima rješavanje akutnih problema (prometnice, parkirališta, parkovi itd);

1. omogućiti članovima Vijeća, kao i drugim zainteresiranim građanima, pravodobnu i potpunu informiranost o odlučivanju gradskih upravnih tijela grada Zagreba o pitanjima od interesa za Gradsku četvrt, davanje mišljenja, te podnošenje inicijativa i prijedloga;

1. poduzimanje aktivnosti za pronalaženje lokacije za sjedište Gradske četvrti Novi Zagreb – istok na području Novog Zagreba.

IV. ZADACI I ROKOVI
                Radi postizanja ovih Programom utvrđenih ciljeva, Vijeće će, na svojim radnim sjednicama tijekom 2020. godine, raspravljati i donositi odgovarajuće akte, naročito o sljedećim pitanjima;
1. donošenje Financijskog plana za 2020.

1. donošenje Plana komunalnih aktivnosti za 2020.

1. donošenje Programa održavanja komunalne infrastrukture za područje gradske četvrti za 2020.

1. donošenje Godišnjeg izvještaja o izvršenju financijskog plana za 2019.

1. održavanje sjednica radnih grupa za izradu Plana komunalnih aktivnosti, za zdravstvo, socijalnu skrb i branitelje, za promet i prometnu infrastrukturu i za obrazovanje, sport i rekreaciju:

1. informiranje o godišnjim planovima gradskih trgovačkih društava i javnih gradskih ustanova;

1. analiza stanja objekata mjesne samouprave na području Gradske četvrti i utvrđivanje Prijedloga programa izgradnje, sanacije, uređenja i opremanja objekata mjesne samouprave;

1. informiranje o načinu rada Vijeća za 2020. Godinu
                                        
1. donošenje izvješća o radu za 2019. godinu;

1. suradnja Vijeća sa svim javnim ustanovama, udrugama građana, sportskim, kulturnim, zdravstvenim, humanitarnim i drugim organizacijama sa područja gradske četvrti.

V. TEKUĆA PITANJA
                Vijeće će, osim navedenog, tijekom 2020. godine, raspravljati i o drugim pitanjima koja sukladno Statutu Grada Zagreba, ocijeni značajnim. Ono će također raspravljati i donositi mišljenja o prijedlozima akata, o kojima su gradonačelnik, gradska upravna tijela i trgovačka društva dužni, prije njihova donošenja, zatražiti mišljenje Vijeća ili predsjednika Vijeća sukladno  Statutu Grada Zagreba.

Ad7.  Zaključak o prijedlogu utroška sredstava s pozicije Ostali nespomenuti rashodi poslovanja

U raspravi sudjeluju: Milenko Arapović, Igor Bočkaj, Frane Knezović, Željka Novak i Mirela Mikić Muha

Vijeće Gradske četvrti Novi Zagreb – istok većinom glasova (13 „za“, 4 „protiv“ i 2 „suzdržana“) donosi

ZAKLJUČAK 
O PRIJEDLOGU UTROŠKA SREDSTAVA S POZICIJE
 OSTALI NESPOMENUTI RASHODI POSLOVANJA

I. Vijeće Gradske četvrti Novi Zagreb - istok iz Razdjela Proračuna Grada Zagreba 0502, na poziciji 87-3299 "Ostali nespomenuti rashodi poslovanja" za 2020. raspolaže sa 200.000,00 kn.
II. Vijeće Gradske četvrti predlaže utrošak sredstava iz točke I. ovog zaključka na sljedeći način:

1. Protokolarne potrebe i troškovi za rad                                      	150.000,00 kn
    Vijeća Gradske četvrti Novi Zagreb - istok

2. Financijska potpora ustanovama čiji je 	                        	  50.000,00 kn
    osnivač Grad Zagreb

                                                                             Ukupno:         	200.000,00 kn

III. Daje se ovlaštenje predsjedniku Vijeća Gradske četvrti Novi Zagreb - istok da u ime Vijeća tijekom godine iz Razdjela Proračuna Grada Zagreba 0502, na poziciji 87-3299 "Ostali nespomenuti rashodi poslovanja" za 2020. odobrava plaćanja do iznosa od  5.000,00 kn.
O potpisanim odobrenjima predsjednik Vijeća će izvijestiti Vijeće.

IV. Ovaj će zaključak biti dostavljen Gradskom uredu za mjesnu samoupravu.


Ad8.  Zaključak o inicijativi Mjesnog odbora Hrelić za promjenu administrativnih granica na k.č.br. 2386, k.č.br. 2387, k.č.br. 2388 i k.č.br. 2389 k.o. Zaprudski otok

Izvjestitelj je Milenko Arapović.

Vijeće Gradske četvrti Novi Zagreb – istok većinom glasova ( 18 „za“ i  1 „suzdržan“) donosi

Z A K L J U Č A K
o davanju mišljenja o inicijativi Vijeća Mjesnog odbora Hrelić za
promjenom administrativne granice na k.č.br. 2386, k.č.br. 2387,
k.č.br. 2388 i k.č.br. 2389 k.o. Zaprudski otok


1. Vijeće Gradske četvrti Novi Zagreb – istok primilo je na znanje inicijativu Vijeća Mjesnog odbora na promjenom administrativne granice na k.č.br. 2386, k.č.br. 2387, k.č.br. 2388 i k.č.br. 2389 k.o. Zaprudski otok. 

2. Vijeće Gradske četvrti Novi Zagreb – istok ne može podržati inicijativu, iz razloga što se o njoj negativno izjasnilo Vijeće Mjesnog odbora Dugave, čije područje obuhvaća spomenute čestice.
3. Ovaj će zaključak biti upućen Gradskom uredu za mjesnu samoupravu na daljnje postupanje.



Ad9.  Pitanja, prijedlozi i obavijesti

Predsjednik Milenko Arapović izvještava kako je s članicom Vijeća Željkom Novak i gradskim stručnim službama bio kod „Kineskog zida“ (Mjesni odbor Travno). Jedinstveni zaključak nakon obilaska je bio da je potrebna hitna sanacija tog objekta. Temeljem traženja započet će izrada projektne dokumentacije za rekonstrukciju objekta, za koju će biti potrebno izdvojiti velika sredstva što će se napraviti putem kapitalnih ulaganja Grada Zagreba. Potom je naglasio kako je u srijedu prije sjednice Vijeća Gradske četvrti Novi Zagreb - istok održana koordinacija predsjednika vijeća mjesnih odbora, predsjednika vijeća gradske četvrti i gradonačelnika na kojoj se govorilo o anketi o zadovoljstvu i kvaliteti rada gradskih/stručnih službi te se dio vijeća mjesnih odbora s područja Novog Zagreba nije očitovao. Zamolio je članove Vijeća Gradske četvrti Novi Zagreb - istok da apeliraju na vijeća mjesnih odbora sa svojih područja kako bi se prema Gradu Zagrebu dostavila potpuna informacija.

Član Vijeća Zvonimir Rukavina pitao je o kojim mjesnim odborima se radi.

Predsjednik Milenko Arapović odgovorio je da ne želi prozivati, nego mu je želja da se to riješi.

Član Vijeća Zvonimir Rukavina pitao je da li je dobiven kakav odgovor od gradske uprave (Odbora za imenovanje naselja, ulica i trgova) vezano uz imenovanje ulice blaženog Alojzija Stepinca.

Predsjednik Milenko Arapović zatražio je stručnu službu da dostavi požurnicu.

Član Vijeća Zvonimir Rukavina kazao je kako su mu se obratili predstavnici Graditeljsko-tehničke škole Zagreb (Sopot) koji traže da se na sjevernom prostoru od škole napravi parkiralište.

Predsjednik Milenko Arapović odgovorio je kako postoji načelni dogovor između Vijeća Mjesnog odbora Sopot i Graditeljske-tehničke škole Zagreb. Uskoro će se organizirati sastanak predsjednika Vijeća Gradske četvrti Novi Zagreb - istok Milenka Arapovića s ravnateljom Graditeljske-tehničke škole Zagreb i predsjednikom Vijeća Mjesnog odbora Sopot da se vidi koje je traženje izvedivo, a temeljem toga će se zatražiti Podružnicu Zagrebačke ceste da snimi situaciju. U Sopotu postoji manjak parkirnih mjesta i bilo bi idealno kad bi se mogao proširiti parking, rekao je Milenko Arapović.

Članica Vijeća Mirela Mikić Muha rekla je kako ponavlja traženja za dobivanjem troškovnika za Sarajevsku cestu i objekt u Jakuševcu.

Predsjednik Milenko Arapović zatražio je stručnu službu da dostavi požurnicu.

Članica Vijeća Mirela Mikić Muha zatražila je informaciju o provedbi aktivnosti u okviru Nacionalnog EU projekta „Živjeti zdravo“ o čemu je Vijeće Gradske četvrti Novi Zagreb - istok donijelo zaključak.
Predsjednik Milenko Arapović rekao je kako se radi o projektu financiranom novcem iz europskih fondova, projekt je vodila Sanja Musić Milanović, a Vijeće Gradske četvrti Novi Zagreb-istok naznačilo je samo lokaciju na području četvrti gdje bi se mogle provoditi aktivnosti. Milenko Arapović zatražio je stručnu službu da zatraži informaciju o projektu.

Član Vijeća Imran Srebreniković i predsjednik Milenko Arapović progovorili su o financiranju informatičke opreme iz sredstva Plana komunalnih aktivnosti Gradske četvrti Novi Zagreb - istok. Milenko Arapović rekao je kako je već dobivena odbijenica za utrošak sredstva u tu svrhu te je izrazio svoje žaljenje zbog toga. 

Predsjednik Milenko Arapović kratko je izvijestio članove Vijeća o načinu izrade Plana komunalnih aktivnosti Gradske četvrt Novi Zagreb-istok.

Sjednica je završila u 17,40.

Zapisnik vodio: 

